PMIndiaData/PMIndiaSum huggingface dataset:
பிரதமர் தலைமையில், 32-வது பிரகதி கலந்துரையாடல் கூட்டம்

பிரதமர் திரு. நரேந்திர மோடி தலைமையில், பிரகதி (PRAGATI) அமைப்பின் 2020ஆம் ஆண்டிற்கான முதல் கூட்டம் இன்று நடைபெற்றது. மத்திய – மாநில அரசுகளின் செயல்திறன்மிக்க ஆளுகை மற்றும் குறித்த நேரத்தில் திட்டப் பணிகள் செயலாக்கத்திற்கான பல்வகை அமைப்பிலான, தகவல் மற்றும் தொலைத்தொடர்பு தொழில்நுட்பம் அடிப்படையிலான இந்தக் கூட்டம் பிரதமரின் 32-வது அமர்வாகும். இன்றைய பிரகதி கூட்டத்தில் பிரதமர் மொத்தம் 11 அம்சங்கள் குறித்து, ஆலோசனை நடத்தினார். இதில் 9 தாமதிக்கப்பட்ட திட்டங்கள் ஆகும். ஒடிசா, தெலங்கானா, மகாராஷ்ட்ரா, ஜார்க்கண்ட், பீகார், கர்நாடகா, ஆந்திரா, கேரளா, உத்தரபிரதேசம் ஆகிய 9 மாநிலங்களில், 3 மத்திய அமைச்சகங்களின் இந்த திட்டங்கள் ரூ.24,000 கோடி மதிப்பிலானவை. ரயில்வே அமைச்சகத்தின் 3 திட்டங்கள், சாலை போக்குவரத்து மற்றும் நெடுஞ்சாலை அமைச்சகத்தின் 5 திட்டங்கள், பெட்ரோலியம் மற்றும் இயற்கை எரிவாயு அமைச்சகத்தின் ஒரு திட்டம் ஆகியவை இதில் அடங்கும். PMJJBY மற்றும் PMSBY காப்பீ்ட்டு திட்டங்களின் முன்னேற்றம் குறித்து ஆய்வு இந்தக் கூட்டத்தில், மத்திய நிதி சேவைகள் துறையின் பிரதமரின் ஜீவன்ஜோதி பீமா யோஜனா (PMJJBY), பிரதமரின் சுரக்ஷா பீமா யோஜனா (PMSBY) ஆகிய காப்பீட்டு திட்டங்கள் தொடர்பான குறைகளைக் களைவது, மற்றும் செயல்திறன் குறித்து பிரதமர் ஆய்வு மேற்கொண்டார். மின்னணு நிர்வாகத்தின் மூலம், செயல்திறன் கொண்ட கொள்கைக்கான விரிவான மற்றும் ஒருங்கிணைக்கப்பட்ட முறையான, குற்றம் மற்றும் குற்றவியல் தேடுதல் கட்டமைப்பு மற்றும் நடைமுறை திட்டத்தின் அம்சங்கள் குறித்தும் பிரதமர் ஆய்வு மேற்கொண்டார். முந்தைய 31 பிரகதி கலந்துரையாடல் கூட்டங்களில், ரூ. 12.30 லட்சம் கோடி முதலீட்டு மதிப்பு கொண்ட மொத்தம் 269 திட்டங்கள் குறித்து பிரதமர் ஆய்வு நடத்தியுள்ளார். பல்வேறு வகையான 17 துறைகளைச் சேர்ந்த 47 அரசு திட்டங்கள் தொடர்பான குறைகளுக்கு தீர்வு காண்பது குறித்து பிரதமர் ஆய்வு மேற்கொண்டார்.
தங்கப்பதக்கம் வென்ற இந்திய மகளிர் டேபிள் டென்னிஸ் குழுவிற்குப் பிரதமர் பாராட்டு

காமன்வெல்த் விளையாட்டுப் போட்டிகளில் தங்கப்பதக்கம் வென்ற இந்திய மகளிர் டேபிள் டென்னிஸ் குழுவிற்குப் பிரதமர் திரு. நரேந்திர மோடி பாராட்டு தெரிவித்துள்ளார். “இந்திய மகளிர் டேபிள் டென்னிஸ் குழு வரலாற்றுச் சிறப்புமிக்க தங்கப் பதக்கம் வெல்வதற்கு மிகவும் தகுதியானதாகும். இந்தக் குழுவிற்கு என் பாராட்டுக்கள். இந்தச் சாதனைக்காக மிக்க மகிழ்ச்சியடைகிறேன்” எனப் பிரதமர் தெரிவித்துள்ளார்.
சுகாதாரம் மற்றும் மருந்துத் துறைகளில் இந்தியா-ஈரான் ஒத்துழைப்புக்கான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்

பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், சுகாதாரம் மற்றும் மருந்துத் துறைகளில் இந்தியா – ஈரான் இடையே செய்துகொள்ளப்பட்ட புரிந்துணர்வு ஒப்பந்தத்திற்கு பின்னேற்பு ஒப்புதல் வழங்கப்பட்டது. இந்த புரிந்துணர்வு ஒப்பந்தம், 2018 பிப்ரவரி 17அன்று ஈரான் அதிபரின் இந்திய வருகையின்போது கையெழுத்தானது. இந்த புரிந்துணர்வு ஒப்பந்தம், இருநாடுகளிடையேயான ஒத்துழைப்பை மேம்படுத்தவும், இருதரப்பு உறவுகளை பலப்படுத்தவும் உதவும். இந்த புரிந்துணர்வு ஒப்பந்தத்தில் பின்வரும் அம்சங்கள் இடம்பெற்றுள்ளன:- மருத்துவர்களுக்கான பயிற்சி மற்றும் பிற சுகாதார வல்லுநர்களின் அனுபவங்களை பகிர்ந்துகொள்ளுதல். மனிதவள மேம்பாடு மற்றும் சுகாதார சேவை வசதிகளை ஏற்படுத்துவதில் உதவி. மருந்து உற்பத்தி நிறுவனங்கள், மருத்துவ சாதனங்கள் மற்றும் அழகுசாதனப் பொருட்கள் ஒழுங்குப்படுத்துதல் மற்றும் தகவல் பரிமாற்றம். மருத்துவ ஆராய்ச்சி, புதிய தொழில்நுட்பங்கள் மற்றும் அறிவுசார்ந்த முன் முயற்சிகளில் ஒத்துழைப்பு. பொது சுகாதாரம், நீடித்த வளர்ச்சிக்கான இலக்கு(SDGs), மற்றும் சர்வதேச சுகாதார ஒத்துழைப்பு; மற்றும் இருதரப்பும் ஒப்புக்கொண்ட பிற துறைகளில் ஒத்துழைப்பு. இந்த புரிந்துணர்வு ஒப்பந்தம் நடைமுறைப்படுத்தப்படுவதை மேற்பார்வையிடவும், ஒத்துழைப்பை மேலும் விரிவுப்படுத்துவதற்கான வாய்ப்புகளை ஆராயவும், செயல்பாட்டுக்குழு ஒன்று அமைக்கப்படவுள்ளது. =============
அனைத்து பெரிய துறைமுகப் பொறுப்புக் கழகங்கள் மற்றும் கப்பல்துறை தொழிலாளர் வாரியங்கள் ஆகியவற்றின் ஊழியர்களுக்கு 2015-16 முதல் 2017-18 வரை புதிய உற்பத்தி உடன் இணைந்த பரிசுத் திட்டத்திற்கு அமைச்சரவை ஒப்புதல்.

அனைத்து பெரிய துறைமுகப் பொறுப்புக் கழகங்கள் மற்றும் கப்பல்துறை தொழிலாளர் வாரியங்கள் ஆகியவற்றின் ஊழியர்களுக்கு 2015-16 முதல் 2017-18 வரை புதிய உற்பத்தி உடன் இணைந்த பரிசுத் திட்டத்திற்கு பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்தது. இந்தப் புதிய திட்டம் 2015-16 ம் ஆண்டு முதல் 2017-18 வரையிலான் காலத்துக்குப் பொருந்தும் இதனால் அனைத்து பெரிய துறைமுக பொறுப்புக் கழகங்களைச் சேர்ந்த சுமார் 37,870 துறைமுக மற்றும் கப்பல்துறை ஊழியர்கள் பயன் பெறுவார்கள். இத்திட்டத்தினால் ஆண்டுக்கு ரூ. 49.58 கோடி செலவு பிடிக்கும். அனைத்துப் பெரிய துறைமுகப் பொறுப்புக் கழகங்கள் மற்றும் கப்பல்துறைத் தொழிலாளர் வாரியங்கள் ஆகியவற்றின் ஊழியர்களுக்கு 2015 -16 முதல் 2017-18 வரை இந்த புதிய உற்பத்தியுடன் இணைந்த பரிசுத் திட்டத்தை கப்பல் போக்குவரத்து அமைச்சகம் உருவாக்கியது. இந்த திட்டத்தின்படி ஊக்கத்தொகை மாதம் ரூ. 7000 என்ற போனஸ் அடிப்படையில் உயர்த்தப்பட்ட ஊதிய உச்சவரம்பின்படி கணக்கிடப்படும். இந்தப் பரிசுத் தொகை ஆண்டுதோறும் 50 சதவீத அகில இந்திய செயல்திறன் அடிப்படையிலும் மற்றும் 50 சதவீத தனித் துறைமுகங்கள் செயல்திறன் அடிப்படையிலும் வழங்கப்படும். 2014-15 ம் ஆண்டுக்காண இந்தப் புதிய திட்ட நிலுவைத் தொகைகள் முந்தைய மாதம் ரூ. 3500 போனஸ் என்ற அடிப்படைக்கு பதிலாக உயர்த்தப்பட்ட ஊதிய வரம்பான மாதம் ரூ. 7000 அடிப்படையில் ஒருங்கிணைந்த துறைமுக செயல்திறன் அடிப்படையில் வழங்கப்படும். 2014-15 ம் ஆண்டுக்கு ரூ. 25.93 கோடித் தொகை ஏற்கனவே சுமார் 41,492 ஊழியர்களுக்கு ரூ. 3500 உச்சவரம்பு அடிப்படையில் வழங்கப்பட்டுள்ளது. அனைத்து பெரிய துறைமுகங்கள் மற்றும் கப்பல்துறை ஊழியர்களுக்கான மொத்த கூடுதல் செலவினம் 2014-15 ஆண்டுக்கான நிலுவைத் தொகை செலுத்த ரூ. 25.93 கோடி தேவைப்படும். இந்தத் தொகை ஊதிய உச்சவரம்பான மாதம் ரூ. 7000 அடிப்படையில் கணக்கிடப்பட்டது. பெரிய துறைமுகப் பொறுப்புக் கழகங்கள் மற்றும் கப்பல்துறை தொழிலாளர் வாரய ஊழியர்கள் ஆகியோருக்கு உற்பத்தி திறனுடன் இணைந்த பரிசு வழங்குவதற்கு தற்போது ஒரு திட்டம் உள்ளது. இதன்படி உற்பத்தி திறனுடன் இணைந்த பரிசுத் தொகை ஆண்டுக்கு ஒரு முறை என்ற அடிப்படையில் நிர்வாகத்துக்கும் தொழிலாளர் இணையங்களுக்கும் இடையிலான ஒப்பந்த்த்தின்படி வழங்கப்படுகிறது. இந்தப் புதிய உற்பத்தி திறனுடன் இணைந்த பரிசுத் தொகை திட்டம் மேலும் சிறப்பான தொழிலியல் உறவுகளையும் ஏற்படுத்தி துறைமுகத் துறையில் ஏற்புடைய பணிச் சூழலையும் உருவாக்குவதுடன் மேலும் சிறந்த உற்பத்தி திறனை தூண்டும் என எதிர்பார்க்கப்படுகிறது.
இந்தியா மற்றும் இங்கிலாந்து, வடக்கு அயர்லாந்து இடையே கல்வித்தகுதிகளை அங்கீகரிப்பது தொடர்பாக பரஸ்பரம் மேற்கொள்ளப்பட்ட புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்

இந்தியா மற்றும் இங்கிலாந்து, வடக்கு அயர்லாந்து இடையே 25.04.2022 அன்று கல்வித்தகுதிகளை அங்கீகரிப்பது தொடர்பாக பரஸ்பரம் மேற்கொள்ளப்பட்ட புரிந்துணர்வு ஒப்பந்தத்திற்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. தங்கள் நாட்டின் ஒரு வருட முதுநிலைப் பட்டப்படிப்புக்கு அங்கீகாரம் அளிக்குமாறு இந்தியாவிடம், இங்கிலாந்து கேட்டுக் கொண்டது. பின்னர் இது குறித்து புதுதில்லியில், கடந்த 2020ஆம் ஆண்டு டிசம்பர் 16ம் தேதி நடைபெற்ற இருநாட்டு அமைச்சர்கள் கலந்து கொண்ட கூட்டத்தில், இது குறித்து பரிசீலிக்க கூட்டு நடவடிக்கைக் குழு, அமைப்பதென முடிவு செய்யப்பட்டது. இதன் முதலாவது கூட்டம் கடந்த 2021 ஆம் ஆண்டு பிப்ரவரி 4-ம் தேதி நடைபெற்றது. அப்போது இருதரப்புக்கும் இடையே புரிந்துணர்வு ஒப்பந்தத்தை வரைவுசெய்ய ஒப்புக்கொள்ளப்பட்டது. இந்தியா – இங்கிலாந்து இடையே மேற்கொள்ளப்பட்ட ஒப்பந்தத்தின் மூலம் பொறியியல், மருத்துவம், செவிலியர் படிப்பு, துணை மருத்துவ படிப்பு, மருந்தியல், சட்டம், கட்டடக்கலை உள்ளிட்ட தொழில்படிப்புகளில் ஒப்பந்தம் கையெழுத்தாகியுள்ளது. இதன் மூலம், கூட்டு அல்லது இரட்டை பட்டப்படிப்பு படிப்பதற்கான வசதிகள் ஏற்படும். மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1857427
ஆந்திரப் பிரதேசத்தில் ஏற்பட்ட விபத்தில் உயிரிழந்தவர்களுக்கு பிரதமர் இரங்கல்

ஆந்திரப் பிரதேச மாநிலம் சித்தூர் மாவட்டத்தில் நிகழ்ந்த விபத்தில் உயிரிழந்தவர்களுக்கு பிரதமர் திரு. நரேந்திர மோடி இரங்கல் தெரிவித்துள்ளார். “ஆந்திரப் பிரதேச மாநிலம் சித்தூர் மாவட்டத்தில் நிகழ்ந்த விபத்தில் உயிரிழப்பு ஏற்பட்டுள்ளது என்ற செய்தி மிகவும் வருத்தத்தை அளிக்கிறது. இறந்தவர்கள் குடும்பத்திற்கு எனது இரங்கலைத் தெரிவித்துக் கொள்கிறேன். மேலும் இந்த விபத்தில் காயமடைந்தவர்கள் விரைவில் குணமடைய பிரார்த்தனை செய்கிறேன்” என்று பிரதமர் குறிப்பிட்டுள்ளார்.
இந்தியா- லாவோ இடையே விமான போக்குவரத்து உடன்பாட்டுக்கு ஒப்புதல்

இந்தியா, லாவோ மக்கள் ஜனநாயக குடியரசுடன் புதிய விமான சேவை உடன்பாட்டுக்கு பிரதமர் மோடி தலைமையில் நடைபெற்ற மத்திய அமைச்சரவை கூட்டத்தில் ஒப்புதல் அளிக்கப்பட்டுள்ளது. இந்த உடன்பாடு இருநாடுகளுக்கு இடையே பெரு வணிகம், முதலீடு, சுற்றுலா மறும் கலாச்சார பரிமாற்றங்களை ஊக்குவிக்க வகை செய்யும். அத்துடன் சிவில் விமான போக்குவரத்திலும் வளர்ச்சியை உருவாக்கும். இருநாட்டு விமான நிறுவனங்களும் விமான போக்குவரத்து தொடர்புகளை உரிய பாதுகாப்புகளுடன் அதிகரிக்கவும், வர்த்தக நடவடிக்கைகளை ஊக்குவிக்கவும் இது வகை செய்யும். இந்த உடன்படிக்கையின் படி இருநாட்டு விமான நிறுவனங்களும் அனுமதிக்கப்பட்ட வழித்தடங்களில் பரஸ்பரம் சம வாய்ப்புகளுடன் விமான சேவைகளில் ஈடுபடும். எந்தெந்த வழித்தடங்கள், எத்தனை முறைகள் இயக்கப்பட வேண்டும் என்பது பின்னர் முடிவாகும் . இருநாடுகளுக்கும் இடையிலான விமான போக்குவரத்திற்கான அடிப்படை கட்டமைப்பாக இந்த உடன்பாடு இருக்கும்.
பிரதமர் திரு.நரேந்திர மோடி, பங்களாதேஷ் பிரதமர் மேதகு ஷேக் ஹசினா இடையிலான மெய்நிகர் மாநாடு

பிரதமர் திரு.நரேந்திர மோடி, பங்களாதேஷ் நாட்டின் பிரதமர் மேதகு ஷேக் ஹசினா ஆகியோருக்கு இடையிலான மெய்நிகர் உச்சி மாநாடு இம்மாதம் 17-ந் தேதி அன்று (17.12.2020) நடைபெற உள்ளது. இருதரப்பு உறவுகள், குறிப்பாக கொவிட்டுக்கு பிந்தைய காலத்தில் ஒத்துழைப்பை வலுப்படுத்துவது தொடர்பான அனைத்து அம்சங்கள் குறித்தும் இரண்டு தலைவர்களும் உச்சி மாநாட்டில் விரிவாக விவாதிக்க உள்ளனர். இந்தியாவும், பங்களாதேஷும் உயர்மட்ட அளவிலான பேச்சுவார்த்தைகளை தொடர்ந்து நடத்தி வருகின்றன. 2019 அக்டோபரில், பிரதமர் ஷேக் ஹசினா அலுவலகப் பயணமாக இந்தியா வந்தார். 2020 மார்ச்சில் நடைபெற்ற வரலாற்றுச் சிறப்புமிக்க முஜிப் பார்ஷோ–வின் போது பிரதமர் திரு.நரேந்திர மோடி காணொலிக் காட்சி செய்தி ஒன்றை அனுப்பினார். கொவிட் பெருந்தொற்று காலத்தில் இரண்டு தலைவர்களும் தொடர்ந்து, தொடர்பில் இருந்தனர்.
பாரத் ரத்னா விருது பெற்றவர்களுக்கு பிரதமர் பாராட்டு

பாரத் ரத்னா விருது பெற்றவர்களுக்கு பிரதமர் திரு நரேந்திர மோடி பாராட்டு தெரிவித்துள்ளார். சமூகத்திற்கு நானாஜி தேஷ்முக் செய்த பங்களிப்பிற்காக அவரைப் பிரதமர் பாராட்டினார். “நமது கிராமங்களில் வாழ்கின்ற மக்களுக்கு அதிகாரம் அளித்தல் எனும் புதிய முன்னுதாரணத்தை ஏற்படுத்தி, கிராமப்புற மேம்பாட்டிற்கு சிறந்த பங்களிப்பு செய்தவர் நானாஜி தேஷ்முக். தன்னடக்கத்தோடும், கருணையோடும். சேவை மனதோடும், அடித்தள மக்களுக்கு அவர் தன்னை அர்ப்பணித்துக் கொண்டவர். உண்மையான உணரவில் அவர் ஒரு பாரத ரத்னாதான்” என்றும் அவர் கூறியுள்ளார். “புபேன் ஹசாரிக்காவின் பாடல்களும், இசையும் தலைமுறைகள் கடந்த மக்களாலும் வியந்து பாராட்டப்படுபவை. நீதி, நல்லிணக்கம், சகோதரத்துவம் ஆகிய செய்திகள் அவற்றின் ஒலிஅலைகளில் இருந்து வருகின்றன. இந்திய இசைப் பாரம்பரியங்களை உலகளவில் பிரபலப்படுத்தியவர் அவர். புபேன் அவர்களுக்கு பாரத் ரத்னா விருது வழங்கப்பட்டிருப்பது மகிழ்ச்சியளிக்கிறது” என்று பிரதமர் கூறியுள்ளார். திரு பிரணாப் முகர்ஜி பற்றி கூறிய அவர், “நமது காலத்தின் மிகச் சிறந்ததோர் அரசியல்வாதி பிரணாப் முகர்ஜி. தேசத்தின் வளர்ச்சிப் பாதையில் வலுவான தடம் பதித்துப் பல ஆண்டுகள் தன்னலமின்றியும், ஓய்வின்றியும், நாட்டுக்கு உழைத்தவர் அவர். அவரது அறிவும், ஞானமும் ஒப்பிட முடியாதவை. அவர் பாரத ரத்னா விருது பெற்றிருப்பது மகிழ்ச்சிக்குரியது” என்றார்.
காமன்வெல்த் போட்டிகள் 2022-இல் தங்கப் பதக்கம் வென்ற பளுதூக்கும் வீராங்கனை மீராபாய் சானுவிற்கு பிரதமர் வாழ்த்து

பெர்மிங்ஹாமில் நடைபெறும் காமன்வெல்த் போட்டிகள் 2022-இல் தங்கப் பதக்கம் வென்ற பளுதூக்கும் வீராங்கனை மீராபாய் சானுவிற்கு பிரதமர் திரு நரேந்திர மோடி வாழ்த்து தெரிவித்துள்ளார். ட்விட்டர் பதிவில் பிரதமர் கூறியதாவது: “தலைசிறந்த மீராபாய் சானு @mirabai_chanu மீண்டும் ஒருமுறை இந்தியாவிற்கு பெருமை தேடித் தந்துள்ளார். தங்கப்பதக்கம் வென்று, பெர்மிங்ஹாம் காமன்வெல்த் போட்டிகளில் புதிய சாதனை புரிந்ததற்காக இந்தியர்கள் அனைவரும் மகிழ்கின்றனர். அவரது வெற்றி, ஏராளமான இந்தியர்களுக்கு, குறிப்பாக வளர்ந்து வரும் தடகள வீரர்களுக்கு ஊக்கமளிக்கிறது.”
மாஸ்கோவில் உள்ள நெருக்கடி நிலை மேலாண்மை மையத்தை பிரதமர் நாளை பார்வையிடுகிறார்

பிரதமர் திரு நரேந்திர மோடி அவர்கள், மாஸ்கோவில் உள்ள ரஷ்ய தேசிய நெருக்கடி நிலை மேலாண்மை மையத்தை நாளை, 24, டிசம்பர் 2015 அன்று பார்வையிடுகிறார். ரஷ்யாவின் தேசிய நெருக்கடி நிலை மேலாண்மை மையம் என்பது, நெருக்கடி நிலை காலங்களில் அனைத்து துறைகளோடும் தொடர்பு ஏற்படுத்தி மக்களுக்கு முன்னெச்சரிக்கை விடுப்பதற்காக உருவாக்கப்பட்ட மையமாகும். நேரடி கண்காணிப்பு, விவரங்கள் சேகரிப்பு, விவரங்கள் ஆய்வு, மாதிரிகளை உருவாக்குதல் போன்ற பல்வேறு திறன்களை படைத்தது. இந்த தேசிய நெருக்கடி நிலை மேலாண்மை மையம். ரிமோட் சென்ஸிங் தொழில்நுட்பம் மூலமாக செயற்கை கோள் வழிகாட்டும் கருவி மற்றும் உலகளாவிய கண்காணிப்பு தொழில்நுட்பம் ஆகியவற்றை பயன்படுத்தி இந்த தேசிய நெருக்கடி நிலை மேலாண்மை மையம் செயல்படுகிறது. மாஸ்கோவிலிருந்து செயல்படும் இந்த மையம், ரஷ்யா முழுவதிலும் இருந்து வரும் தகவல்களை பரிசீலித்தும், தொழிற்சாலைகள், கூட்டம் அதிகமாக உள்ள இடங்கள், சுனாமி ஆபத்துகள், மற்றும் இயற்கை பேரிடர்கள் ஆகியவற்றை கண்காணித்து தகவல்களை ஆய்வு செய்கிறது.
ஹோலி பண்டிகையை முன்னிட்டு நாட்டு மக்களுக்கு பிரதமர் வாழ்த்து

ஹோலி பண்டிகையை முன்னிட்டு நாட்டு மக்களுக்கு பிரதமர் திரு. நரேந்திர மோடி வாழ்த்து தெரிவித்துள்ளார். “வர்ணங்களின் பண்டிகையான ஹோலி திருநாளை முன்னிட்டு அனைவருக்கும் எனது வாழ்த்துகளை தெரிவுத்து கொள்கிறேன். எந்த பண்டிகை எங்கும் சந்தோஷத்தையும் வளத்தையும் கொண்டு வரட்டும்” என்று பிரதமர் தனது வாழ்த்து செய்தியில் கூறியுள்ளார்.
வேளாண்மை மற்றும் உலக வர்த்தகத்துக்கான தாவரவியல் தரங்கள் விவகாரங்களில் ஒத்துழைப்பு குறித்து இந்தியா மற்றும் இத்தாலி இடையிலான புரிந்துணர்வு ஒப்பந்தத்துக்கு மத்திய அமைச்சரவை ஒப்புதல்

வேளாண்மை மற்றும் உலக வர்த்தகத்துக்கான தாவரவியல் தரங்கள் விவகாரங்களில் ஒத்துழைப்பு குறித்து இந்தியா மற்றும் இத்தாலி இடையிலான புரிந்துணர்வு ஒப்பந்தம் (MoU) கையெழுத்திடுவதற்கு, பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் ஒப்புதல் அளிக்கப்பட்டது. 2008 ஜனவரி மாதம் கையெழுத்திடப்பட்ட முந்தைய ஒப்பந்தத்தை மாற்றுவதாக இது இருக்கும். முந்தைய ஒப்பந்தம் ஜனவரி 2018-ல் காலாவதியாகிறது. உலக வர்த்தகத்துக்கேற்ற வகையில் தாவரவியல் தரங்கள் குறித்த பிரச்சினைகள், வேளாண்மை உற்பத்தி மற்றும் கால்நடை பராமரிப்பு உள்ளிட்ட பல துறைகள் , வேளாண்மை ஆராய்ச்சி, உணவு பதப்படுத்துதல் மற்றும் இருதரப்பிலும் பரஸ்பரம் முடிவு செய்யப்படும் பிற கூடுதல் துறைகளில் ஒத்துழைப்பு அளிப்பதற்கு இந்த ஒப்பந்தம் வகை செய்கிறது. வேளாண்மை மற்றும் ஊரக வளர்ச்சியில் உள்ள நிலைமைகள் பற்றிய தகவல்கள் பரிமாற்றம், தொழில்நுட்ப பரிமாற்றத்தை பலப்படுத்துதல், வேளாண்மையை இயந்திரமயமாக்கல்/ பண்ணை இயந்திரமயமாக்கல் மற்றும் வேளாண்-தொழில் கட்டமைப்புகள் குறித்த தயாரிப்பு ஒத்துழைப்பு, தொழில்நுட்பத் தடைகளை நீக்குதல், கால்நடை பராமரிப்புத் துறையில் நவீன அறிவியல் ஆராய்ச்சிகள் மற்றும் தொழில்நுட்பங்கள் போன்றவற்றில் அனுபவங்களைப் பகிர்ந்து கொள்வது ஆகியவற்றுக்கு இந்த ஒப்பந்தம் வகை செய்கிறது. வேளாண்மைத் துறையில் இருதரப்பு பரிமாற்றங்களை மேம்படுத்துவதற்கு கூட்டுப் பணிக் குழு அமைக்கவும் இந்த ஒப்பந்தம் வகை செய்கிறது. வேளாண்மை ஒத்துழைப்புக்கு நீண்டகால முயற்சிகளைக் கருத்தில் கொண்டு இது அமைக்கப்படும். ஏற்றுமதி செய்யப்படும் தாவரங்களில் சர்வதேச ஏற்புநிலையில் பிரச்சினைகள் ஏற்படுவதை குறிப்பிட்ட கூட்டு செயல்பாடுகள் என்ற வரையறைகளின்படி குறைப்பதில் ஒத்துழைப்பை மேம்படுத்துவதற்கும் இந்தக் குழு அமைக்கப்படும். இரு நாடுகளுக்கு இடையிலான அரசு ஏஜென்சிகள், அறிவியல்பூர்வ மற்றும் கல்வி நிலையங்கள் மற்றும் வணிக அமைப்புகளுக்கு இடையே தொடர்புகளை மேம்படுத்து ஊக்குவிக்கவும், இரு நாடுகளின் அந்தந்த ஆராய்ச்சி நிலையங்களுக்கு இடையே ஒத்துழைப்பை மேலும் மேம்படுத்தவும் இது உதவியாக இருக்கும்.
ஆஷரா முபாரகா – இமாம் ஹுஸைன் உயிர்த் தியாக நினைவு நாள் நிகழ்ச்சியில் பிரதமர் கலந்துகொண்டு உரையாற்றினார்

இந்தூரில் தாவூதி போஹ்ரா சமுதாயத்தினர் ஏற்பாடு செய்த இமாம் ஹுஸைன் உயிர்த்தியாக நினைவு நிகழ்ச்சியான ஆஷரா முபாரகாவில் இன்று (14.09.2018) பிரதமர் திரு. நரேந்திர மோடி கலந்துகொண்டு அங்குத் திரளாகக் கூடியிருந்தோரிடையே உரையாற்றினார். இமாம் ஹுஸைனின் தியாகத்தை நினைவு கூர்ந்த பிரதமர், இமாம் எப்பொதுமே அநீதிக்கு எதிராக நின்றார் எனவும் அமைதியையும் நீதியையும் உயர்த்திப் பிடிப்பதற்காக அவர் உயிர் தியாகம் புரிந்தார் எனவும் கூறினார். இமாமின் போதனைகள் இன்றும் பொருத்தப்பாடு உடையது என்றும் அவர் குறிப்பிட்டார். டாக்டர் ஸ்யேட்னா முஃபாடல் சைஃபுதீனின் பணிகளைப் பாராட்டிய பிரதமர், தேசத்தின் பால் கொண்ட அன்பும் அர்ப்பணிப்புமே அவரது போதனைகளின் அடிநாதமாகும் என்றார். அனைவரையும் அரவணைத்துச் செல்லும் பண்பு பிற நாடுகள் அனைத்திலிருந்தும் இந்தியாவை வேறுபடுத்தும் என்று பிரதமர் கூறினார். “ நாம் நமது கடந்த காலம் குறித்துப் பெருமிதம் கொள்கிறோம், நமது நிகழ்காலத்தை நம்புகிறோம், நமது ஒளிமயமான எதிர்காலம் குறித்து நம்பிக்கை கொள்கிறோம்” என்றும் அவர் குறிப்பிட்டார். தாவூதி போஹ்ரா சமுதாயத்தினரின் பங்களிப்புகள் பற்றிப் பாராட்டிய பிரதமர், இந்தியாவின் முன்னேற்றத்திலும் அதன் வளர்ச்சி வரலாற்றிலும் இந்தச் சமுதாயத்தினர் எப்போதுமே ஒரு முக்கியப் பாத்திரத்தை வகித்துள்ளனர் என்று கூறினார். இந்தியாவின் கலாச்சாரத்தின் வலிமையை உலகெங்கும் பரப்பும் மாபெரும் பணியை இந்தச் சமுதாயத்தினர் தொடர்ந்து செய்வார்கள் என்றும் அவர் நம்பிக்கை தெரிவித்தார். போஹ்ரா சமுதாயத்தினரைப் புகழ்ந்து பேசிய பிரதமர் திரு. மோடி, இந்தச் சமுதாயத்தின் பேரன்பைப் பெற்றது தனது அதிர்ஷ்டமே என்றார். தான் குஜராத்தின் முதல்வராக இருந்தபோது இந்தச் சமுதாயத்தினர் அளித்த உதவியை நினைவு கூர்ந்த மோடி இந்தச் சமுதாயத்தினர் காட்டிய பேரன்பே தம்மை இந்தூருக்கு அழைத்துவந்ததாகக் குறிப்பிட்டார். தாவூதி போஹ்ரா சமுதாயத்தினர் மேற்கொண்டுவரும் பல்வேறு சமூக முன்முயற்சிகளைப் பாராட்டிய பிரதமர், குடிமக்களின், குறிப்பாக வறியவர்கள் மற்றும் உதவி தேவைப்படுவோரின் முன்னேறிய வாழ்க்கைத்தரத்தை உத்தரவாதப்படுத்த அரசு எடுத்துவரும் பல்வேறு முயற்சிகளைக் குறிப்பிட்டார். ஆயுஷ்மான் பாரத், ஸ்வச் பாரத் அபியான், பிரதம மந்திரி ஆவாஸ் யோஜனா போன்ற அரசின் பல்வேறு மேம்பாட்டு ரீதியான முன்முயற்சிகளையும் அவர் குறிப்பிட்டார். இந்த முன்முயற்சிகள் சாதாரண மக்களின் வாழ்க்கையை மாற்றியமைத்துள்ளதாக அவர் கூறினார். ஸ்வச் பாரத் இயக்கத்தை முன்னெடுத்துச் செல்வதற்காக இந்தூர் மக்களுக்குப் பிரதமர் பாராட்டு தெரிவித்தார். ‘ஸ்வச்சதா ஹி சேவா’ திட்டம் நாளை தொடங்கப்படும் என்று தெரிவித்த அவர், இந்த மாபெரும் இயக்கத்தில் துடிப்புடன் செயல்படுமாறு குடிமக்களைக் கேட்டுக் கொண்டார். வணிகத்தில் போஹ்ரா சமுதாயத்தினர் நேர்மையைக் கடைபிடித்துவருவதாகக் குறிப்பிட்ட பிரதமர், சரக்கு மற்றும் சேவை வரி, நொடித்தல் மற்றும் திவால் குறியீடு ஆகியவற்றின் மூலம் நேர்மையான வியாபாரிகள் மற்றும் பணியாளர்களை அரசு ஊக்குவிக்கிறது என்றார். இந்தியப் பொருளாதாரம் வளர்ச்சி கண்டு வருகிறது என்று குறிப்பிட்ட பிரதமர், புதிய இந்தியா உதயமாகி வருகிறது என்றார். இந்த நிகழ்ச்சியில் மத்தியப் பிரதேச மாநில முதல்வர் திரு. சிவராஜ் சிங் சவுஹான் கலந்துகொண்டார். முன்னதாக, டாக்டர் ஸ்யேத்னா முஃபாட்டல் சைஃபுதீன் பிரதமரின் தன்னிகரற்ற பணிகளுக்காக அவரைப் பாராட்டி, நாட்டுக்கான அவரது பணிகள் வெற்றி பெற வாழ்த்து தெரிவித்தார்.
மாநில நிறுவன நாளை முன்னிட்டு மத்திய பிரதேச மக்களுக்கு பிரதமர் வாழ்த்து

மத்திய பிரதேச மாநில நிறுவன தினத்தை முன்னிட்டு, அந்த மாநில மக்களுக்கு பிரதமர் திரு நரேந்திர மோடி வாழ்த்து தெரிவித்துள்ளார். அவர் தனது டுவிட்டரில் கூறியிருப்பது “மாநில நிறுவன தினத்தை முன்னிட்டு மத்திய பிரதேச மக்களுக்கு இதய பூர்வ வாழ்த்துகள். இயற்கை வளங்கள் மற்றும் கலை- கலாச்சார செழுமை மிகுந்த இம்மாநிலம், தொடர்ந்து வளர்ச்சிப் பாதையில் செல்ல நான் வாழ்த்துகிறேன். மாநில நிறுவன தினத்தில் ஹரியானா மக்களுக்கு வாழ்த்துகள். பாரம்பரியம் மற்றும் கலாச்சாரத்தைப் பாதுகாக்கும் இம்மாநிலம், வளர்ச்சியில் புதிய தரத்தை உருவாக்க நான் வாழ்த்துகிறேன்.”
கேரளாவின் கொச்சியில் மெட்ரோ மற்றும் ரயில்வே  தொடர்பான முன்முயற்சிகளைத் தொடங்கி வைத்து நி்கழ்த்திய உரையின் தமிழாக்கம்

கேரள ஆளுநர் திரு ஆரிஃப் முகமதுகான் அவர்களே, முதலமைச்சர் திரு பினராய் விஜயன் அவர்களே, கேரள அமைச்சர்கள் மற்றும் பிரமுகர்களே, கொச்சி நகரின் சகோதர சகோதரிகளே! இன்று கேரளாவின் அனைத்துப் பகுதிகளும் ஓணம் பண்டிகையில் மூழ்கியிருக்கிறது. இந்த உற்சாகமான விழாவின் போது கேரளாவிற்கு ரூ.4,600 கோடிக்கும் அதிக மதிப்புள்ள போக்குவரத்துத் திட்டங்கள் பரிசளிக்கப்பட்டுள்ளன. நண்பர்களே, கொச்சி மெட்ரோவின் அலுவா-பலரிவட்டம் பிரிவை 2017 ஜூன் மாதத்தில் தொடங்கி வைக்கும் வாய்ப்பை நான் பெற்றிருந்ததை நினைவு கூர்கிறேன். கொச்சி மெட்ரோ முதல் கட்டத்தின் விரிவாக்கத்தை இன்று தொடங்கி வைத்துள்ளேன். மேலும், இரண்டாவது கட்டத்திற்கும் அடிக்கல் நாட்டப்பட்டுள்ளது. கொச்சியின் இந்தத் திட்டம் ஒட்டுமொத்த தேசத்தின் நகர்ப்புற மற்றும் போக்குவரத்து வளர்ச்சிக்கு புதிய திசையை வழங்கும். கொச்சியில், ஒருங்கிணைந்த பெருநகர போக்குவரத்து ஆணையம் செயல்பாட்டுக்கு வந்துள்ளது. இந்த ஆணையம் மெட்ரோ, பேருந்து, நீர்வழித் தடங்கள் ஆகிய அனைத்து போக்குவரத்து முறைகளையும் ஒருங்கிணைக்கும். தலைநகரிலிருந்து மாநிலத்தின் மற்ற முக்கிய நகரங்களுக்கு மெட்ரோ வலைப்பின்னலை, மத்திய அரசு விரிவுப்படுத்தியுள்ளது. முதலாவது மெட்ரோ ரயில், நாற்பது ஆண்டுகளுக்கு முன் இயக்கப்பட்டது. இதைத் தொடர்ந்து 30 ஆண்டுகளில், நாட்டில் 250 கிலோ மீட்டருக்கும் குறைவாகவே மெட்ரோ வலைப்பின்னல் தயாரானது. ஆனால் கடந்த எட்டு ஆண்டுகளில் 500 கிலோ மீட்டருக்கும் அதிகமான புதிய வழித்தடங்கள் தயாராகி உள்ளன. ஆயிரம் கிலோ மீட்டருக்கும் அதிகமான மெட்ரோ வழித்தடப் பணிகள் நடைபெற்று வருகின்றன. கேரளாவின், போக்குவரத்துத் தொடர்புக்கு மத்திய அரசு அதிக முக்கியத்துவம் அளிக்கிறது. கேரளாவின் வாழ்வாதாரம் என்று அழைக்கப்படும் தேசிய நெடுஞ்சாலை-66, ஆறு வழித்தடமாக மத்திய அரசால் மாற்றப்பட்டுள்ளது. இதற்கு ரூ.55,000 கோடிக்கும் மேல் செலவிடப்பட்டுள்ளது. சமூகத்தின் மீது அக்கறையும், கவலையும் வாழ்க்கையின் பகுதியாக இருப்பது கேரள மக்களின் தனிச்சிறப்பாகும். ஒரு சில நாட்களுக்கு முன் கேரள மண்ணில் தோன்றிய அன்னை அமிர்தானந்தமயி அவர்களின் ஆசிகளை நான் பெற்றேன். அவரது கருணையால் ஹரியானாவில் அமைக்கப்பட்டுள்ள அம்ரிதா மருத்துவமனையை திறந்து வைக்கும் வாய்ப்பை நான் பெற்றேன். நண்பர்களே, இத்தகைய வளர்ச்சித் திட்டங்களுக்காக உங்களுக்கு நான் மீண்டும் வாழ்த்துக்களைத் தெரிவித்துக் கொள்கிறேன். உங்கள் அனைவருக்கும் எனது இனிய ஓணம் வாழ்த்துகள் மிக்க நன்றி
கென்யாவின் முன்னாள் பிரதமர் திரு. ரய்லா ஒடிங்கா, பிரதமருடன் சந்திப்பு

பிரதமர் திரு. நரேந்திர மோடி புதுதில்லியில் இன்று (03.07.2018) கென்யாவின் முன்னாள் பிரதமரும், எதிர்க்கட்சித் தலைவருமான திரு. ரய்லா ஒடிங்காவைச் சந்தித்தார். பத்தாண்டுகளுக்கு முன்பு, குஜராத் முதலமைச்சராக தாம் இருந்தபோது, கென்யாவுக்கு பயணம் மேற்கொண்டதையும், அதனால் ஏற்பட்ட நீண்டகாலத் தொடர்பையும் பிரதமர் மோடி அன்புடன் நினைவுகூர்ந்தார். திரு.ஒடிங்காவும் 2009 மற்றும் 2012-ஆம் ஆண்டுகளில் தாம் இந்தியாவுக்கு பயணம் மேற்கொண்டதை நினைவுகூர்ந்தார். அண்மைக்காலத்தில் இந்தியா – கென்யா இடையிலான உறவுகளில் முன்னேற்றம் மற்றும் பிராந்திய அளவிலும், உலக அளவிலும், பரஸ்பரம் ஆர்வம் உடைய விஷயங்கள் குறித்து இரு தலைவர்களும் விவாதித்தனர்.
தேசிய இளைஞர் தினம் : பிரதமர் தொடங்கிவைத்தார்

சத்திஸ்கர் மாநிலம் நயா ராய்ப்பூரில் நடைபெற்ற தேசிய இளைஞர் விழாவில் பிரதமர் திரு நரேந்திர மோடி அவர்கள், ரேஸ் கோர்ஸ் சாலையிலிருந்து காணொலி காட்சி மூலம் உரையாற்றினார். சுவாமி விவேகானந்தரின் பிறந்த தினமான இன்று, விவேகானந்தரை நினைவு கூர்ந்த பிரதமர், விவேகானந்தர் அனைத்து இளைஞர்களுக்கும் உத்வேகமாக இருந்ததோடு, குறுகிய காலத்தில் பல்வேறு சாதனைகளை புரிய முடியும் என்பதற்கு உதாரணமாக இருந்ததாக குறிப்பிட்டார். இந்தியாவின் பல்வேறு பகுதிகளில் இருந்து சத்தீஸ்கரில் கூடியுள்ள இளைஞர்கள், பன்முகத்தன்மை கொண்டவர்களாக இருந்தாலும், தாய்நாட்டுக்கு சேவை செய்ய வேண்டும் என்பதில் ஒன்றுபட்டு நிற்கிறார்கள் என்று பிரதமர் குறிப்பிட்டார். இந்த ஒற்றுமை ஒரு காலத்தில் இந்தியாவுக்கு சுதந்திரம் பெற்றுத் தந்தது. இன்று இந்தியாவை பல்வேறு உயரங்களுக்கு இட்டுச் செல்கிறது என்றார் பிரதமர். இந்தியாவின் 125 கோடி மக்களும், இந்தியாவை புதிய உயரத்துக்கு எடுத்துச் செல்ல வேண்டும் என்பதில் உறுதியாக உள்ளார்கள் என்றார் பிரதமர். ஏராளமான இளைஞர்களைக் கொண்டுள்ள இந்தியா, எல்லையில்லா இலக்குகளை நிர்ணயித்துக் கொள்ள வேண்டும் என்றார். கடந்தகாலத்தைப் பற்றி கவலைப்படாமல், எதிர்கால இலக்குகளை நோக்கி பயணிப்பவரே இளைஞர் என்றார் பிரதமர். ஒற்றுமை மற்றும் நல்லிணக்கத்தின் அவசியத்தை உணர்த்திய பிரதமர், அமைதி, ஒற்றுமை, நல்லிணக்கம் இல்லாமல் வளர்ச்சி சாத்தியமில்லை என்று கூறினார். நாம் எவ்வளவு வளர்ச்சியடைந்தாலும், அமைதியே நமது முக்கிய தேவை என்று குறிப்பிட்ட பிரதமர், பன்முகத்தன்மை கொண்ட நாடான இந்தியா ஒற்றுமையாக இருப்பதன் மூலம் உலகத்துக்கு தன்னை நிரூபித்துக் கொண்டுள்ளது என்றும் குறிப்பிட்டார். வேதம் முதல் விவேகானந்தர் வரை, உபனிஷதம் முதல் உபக்ரா வரை, இதுவே நமது முன்னோர்களின் பாரம்பரியம் என்றார் பிரதமர். இந்நூற்றாண்டை இந்திய நூற்றாண்டாக மாற்ற, இளைஞர்களுக்கு திறனை வழங்க வேண்டும் என்றார் பிரதமர். நக்சல் பிரச்சினைளைத் தாண்டி, இளைஞர்களுக்கு வாய்ப்புகளை வழங்கிய சத்திஸ்கர் அரசாங்கத்துக்கு பாராட்டு தெரிவித்தார் பிரதமர். தொழிலாளர்களின் கவுரவம் பாதுகாக்கப்பட வேண்டும். அது மக்களிடையே பதிய வைக்கப்பட வேண்டும் என்றார் பிரதமர். இந்திய கிராமங்களை மாற்றுவதும், ஏழைகளின் வாழ்வை மாற்றுவதுமே, வளர்ச்சியின் நோக்கமாக இருக்க வேண்டும் என்றார். ஜனவரி 16 அன்று தில்லியில் நடக்க உள்ள “எழுந்து நில்” நிகழ்ச்சியில் இளைஞர்கள் பங்கேற்க வேண்டும் என்றார் பிரதமர். மகாத்மா காந்தியின் 150வது பிறந்த ஆண்டான 2019 மற்றும் இந்திய சுதந்திரத்தின் 75வது ஆண்டான 2022 ஆகியவற்றுக்காக வலிமையான இலக்குகளை நிர்ணயிக்க வேண்டும் என்றார் பிரதமர்.
பிரதமர் தேசிய நிவாரண நிதி வரைவோலை – பிரதமரிடம் அளிக்கப்பட்டது

மத்திய சமூக நீதி மற்றும் அதிகாரம் அளித்தல் துறையின் இணை அமைச்சர் திரு விஜய் சம்ப்லா பிரதமர் திரு நரேந்திர மோடியை இன்று சந்தித்து, ரூ ஒரு கோடிக்கான வரைவோலையை வழங்கினார். இந்த தொகை பிரதமர் தேசிய நிவாரண நிதியில் சேர்க்கப்படும். தைனிக் சவேரா டைம்ஸ் நாளிதழின் வாசகர்கள் இந்த தொகையை வழங்கினர்.